Document ID: 32004D0120

Komisijas Lēmums
(2004. gada 29. janvāris),
ar ko groza Padomes Lēmumu 97/788/EK attiecībā uz Serbijā un Melnkalnē veiktajām rupjās barības, biešu, eļļas augu un šķiedraugu šķirņu sākotnējās sēklkopības pārbaudēm
(izziņots ar dokumenta numuru C(2004) 147)
(Dokuments attiecas uz EEZ)
(2004/120/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1997. gada 17. novembra Lēmumu 97/788/EK par trešās valstīs veikto šķirņu sākotnējās sēklkopības prakses pārbaužu līdzvērtību [1], un jo īpaši tā 2. pantu,
tā kā:
(1) Ar Lēmumu 97/788/EK ir noteikts, ka konkrētās trešās valstīs veiktās oficiālās šķirņu sākotnējās sēklkopības pārbaudes attiecībā uz konkrētām sugām nodrošina tādas pašas garantijas kā pārbaudes, kas veiktas dalībvalstīs saskaņā ar Padomes 2002. gada 13. jūnija Direktīvu 2002/53/EK par lauksaimniecības augu sugu šķirņu kopējo katalogu [2].
(2) Lēmums 97/788/EK attiecas uz Dienvidslāvijas Federatīvo Republiku (pašreizējais nosaukums - Serbija un Melnkalne) vienīgi attiecībā uz konkrētu sugu šķirnēm.
(3) Izskatot Serbijas un Melnkalnes noteikumus un to piemērošanu attiecībā uz sugām, kas uzskaitītas Padomes 1966. gada 14. jūnija Direktīvā 66/401/EEK par rupjās barības augu sēklu tirdzniecību [3], Padomes 2002. gada 13. jūnija Direktīvā 2002/54/EK par biešu sēklu tirdzniecību [4] un Padomes 2002. gada 13. jūnija Direktīvā 2002/57/EK par eļļas augu un šķiedraugu sēklu tirdzniecību [5], tika konstatēts, ka šķirņu sākotnējās sēklkopības pārbaudes sniedz tādas pašas garantijas kā dalībvalstīs veiktās pārbaudes.
(4) Līdzvērtība, kas piešķirta Serbijai un Melnkalnei, jāattiecina arī uz šīm sugām.
(5) Tādēļ attiecīgi jāgroza Lēmums 97/788/EK.
(6) Šajā lēmumā paredzētie pasākumi ir saskaņā ar Pastāvīgās lauksaimniecības, dārzkopības un mežsaimniecības sēklu un pavairošanas materiāla komitejas atzinumu,
IR PIEŅĒMUSI ŠO LĒMUMU.
1. pants
Lēmuma 97/788/EK pielikumu groza šādi:
Pozīcijā ar kodu "YU", kas attiecas uz Dienvidslāvijas Federatīvo Republiku ierakstu "66/402" aizstāj ar ierakstu "66/401, 66/402, 2002/54 un 2002/57".
2. pants
Šis lēmums ir adresēts dalībvalstīm.
Briselē, 2004. gada 29. janvārī

Labels: 18
17
6